Nariadenie Rady (ES) č. 1577/2003
z 8. septembra 2003
stanovujúce výnimku z nariadenia Rady (ES) č. 1251/1999 týkajúcu sa platieb za pozemok na určité poľnohospodárske plodiny a platby za pôdu vyňatú z obrábania na hospodársky rok 2003/04 u producentov v určitých oblastiach spoločenstva
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999 o zavedení systému podpory producentom určitých poľnohospodárskych plodín [1], naposledy zmenené a doplnené nariadením (ES) č. 1038/2001 [2], najmä na jeho štvrtú zarážku druhého odseku článku 9,
keďže:
(1) Článok 8 ods. 1 nariadenia (ES) č. 1251/1999 ustanovuje, že platby za pozemok sa majú uskutočňovať od 16. novembra po zbere úrody.
(2) Určité oblasti spoločenstva boli v roku 2003 nepriaznivo ovplyvnené extrémnym počasím, ktoré malo za následok mimoriadne nízke priemerné výnosy.
(3) Niektorí producenti pocítili následkom toho vážne finančné ťažkosti.
(4) Vo svetle situácie v určitých oblastiach spoločenstva a rozpočtovej situácie by mali dané členské štáty byť oprávnené od 16. októbra 2003 poskytovať platby vopred za pozemok vo výške najviac 50 % na poľnohospodárske plodiny, ako aj platby vopred za pôdu vyňatú z obrábania na hospodársky rok 2003/04.
(5) Vzhľadom na naliehavú povahu opatrení, ktoré sa majú prijať, malo by sa týmto nariadením prijať ustanovenie, ktoré má nadobudnúť účinnosť okamžite.
(6) Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Odlišne od článku 8 ods. 1 nariadenia (ES) č. 1251/1999 sa platby vopred vzhľadom na hospodársky rok 2003/04 až do výšky 50 % z platieb za pozemok na poľnohospodárske plodiny a až do výšky 50 % z platieb za pôdu vyňatú z obrábania môžu poskytnúť od 16. októbra producentom v členských štátoch alebo na územiach uvedených v prílohe.
2. Platba vopred na základe odseku 1 sa môže uskutočniť len vtedy, keď sa v deň platby zistí, že daný producent je na to oprávnený.
3. Pri výpočte konečnej platby za pozemok producentom, ktorí ju získajú vopred podľa odseku 1 tohto článku, vezme príslušný orgán do úvahy:
a) každé zníženie oprávneného pozemku producenta;
b) každú platbu vopred podľa tohto nariadenia.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. septembra 2003